Afrikaans: Margaret Doody, ’n Kanadees-gebore akademikus, het reeds vyf speurromans geskryf waarin die filosoof Aristoteles van sy speurvernuf gebruik maak om moordraaisels op te los. In Aristotle and poetic justice vertel Stephanos, ’n vriend van Aristoteles, hoe Aristoteles ’n dubbele moord opgelos het wat op pad na Delphi gepleeg is. Doody se roman bied ’n gerieflike raamwerk vir ’n blik op die Griekse wêreld van 330 vC en boonop op Aristoteles se siening van Griekse genres. Die artikel fokus op beide hierdie onderwerpe, laasgenoemde deur die lens van Aristoteles se Poëtika. In die kern van die artikel word verwysings in Doody se roman na die Poëtika ondersoek en geëvalueer aan die hand van ’n aangepaste weergawe van Genette se skema.